|  |  |  |
| --- | --- | --- |
|  | Consiliul LocalMunicipiul Câmpulung Moldovenesc | Anexa nr.11la HCL nr………/2022 |

**REGULAMENT**

**privind instituirea taxei speciale pentru promovarea turismului în municipiul**

**Câmpulung Moldovenesc**

**Obiectul regulamentului**

 **Art.1.** Obiectul prezentului regulament îl reprezintă stabilirea unui cadru reglementat privind instituirea unei taxe speciale datorată bugetului local pentru dezvoltarea turismului în municipiul Câmpulung Moldovenesc.

**Obiectivele instituirii taxei speciale pentru promovarea turismului în municipiul Câmpulung Molddovenesc**

**Art.2.** Prin instituirea taxei speciale pentru promovarea turismului în municipiul Câmpulung Moldovenesc se vizează următoarele obiective:

* Promovarea obiectivelor turistice din municipiul Câmpulung Moldovenesc si a destinației turistice Câmpulung Moldovenesc, în ansamblul ei în vederea creșterii numărului de turiști;
* Susținerea evenimentelor cultural-artistice care pot crește numărul de turiști din municipiul Câmpulung Moldovenesc;
* Crearea de servicii de turism gratuite pentru turiști și actorii privați din turismul local;
* Creșterea calității și crearea de noi servicii publice destinate turiștilor;
* Crearea și consolidarea brandului turistic al Stațiunii Turistice de Interes Național Câmpulung Moldovenesc;
* Dezvoltarea de proiecte, finanțate din fonduri europene direct legate de activitatea turistică;
* Participarea și înscrierea municipiului în rețele/organizații/structuri europene sau globale care pot crește valoarea turistică a orașului;
* Îmbunătățirea și gestionarea informațiilor de interes turistic de pe cele mai importante platforme turistice online.

 **Cadrul legal**

 **Art.3.** Cadrul legal al prezentului regulament este reprezentat de:

* Art. 129 alin. (2) lit b) și alin. (4) lit. c) din OUG 57/2019 privind Codul administrativ, cu modificările și completările ulterioare;
* Art. 30 din Legea nr.273/2006 privind finanțele publice locale, cu modificările și completările ulterioare;;
* Art. 484 din Legea nr. 227/2015 privind Codul Fiscal , cu modificările și completările ulterioare;

 **Glosar termini**

 **Art.4.** Definiţia unor termeni utilizaţi în cuprinsul prezentului regulament:

 **Promovare turistică** – activitate realizată în plan intern sau internaţional, în cadrul unor evenimente de profil sau evenimente special create, desfăşurată de autoritatea locală sau structura desemnată de aceasta, care să prezinte cele mai reprezentative elemente ale destinaţiei turistice Câmpulung Moldovenesc, în ansamblul ei.

**Susţinerea activităţii cultural-artistice** – acţiuni realizate de autoritatea locală sau structura desemnată de aceasta, în vederea creării, susţinerii şi/sau dezvoltării de evenimente şi activităţi cultural-artistice care pot contribui pozitiv la atractivitatea turistică a municipiului Câmpulung Moldovenesc.

**Servicii de turism** – servicii publice prin care se oferă informaţii şi materiale turistice, special concepute, vizitatorilor municipiului Câmpulung Moldovenesc, precum şi operatorilor locali din domeniul turismului. Acestea pot fi sub forma unor investiţii sau servicii publice ori materiale/obiecte/spaţii care să contribuie activ şi cuantificabil la creşterea informării şi sprijinului în rândul vizitatorilor/turiştilor şi operatorilor turistici locali, deopotrivă.

**Brand turistic** – concept/viziune de dezvoltare turistică a municipiului Câmpulung Moldovenesc cu valori şi obiective clar exprimate şi un set de acţiuni/măsuri cuantificabile pentru atingerea obiectivelor/viziunii propuse. Acesta va fi însoţit şi de elemente vizuale, verbale, audio/video etc. distinctive şi reprezentative pentru municipiu şi valorile acestuia.

**Plătitorii taxei speciale**

**Art.5.** Plătitorii taxei speciale pentru promovarea turismului în municipiul Câmpulung Moldovenesc sunt persoanele care beneficiază de servicii de cazare pe raza municipiului Câmpulung Moldovenesc.

**Cuantumul şi termenele de plată a taxei speciale**

**Art.6.** Taxa specială pentru promovarea turismului este în cuantum de 2 lei/persoană/zi de cazare, exclusiv TVA.

**Art.7.** (1)Taxa specială se reține la sursă de către structurile de cazare turidtică, se declară şi se achită lunar până la data de 10 pentru luna anterioară. Neplata în termenul scadent atrage majorări de întârziere în condiţiile legii.

 (2)Modelul Declaraţiei-decont privind sumele încasate reprezentând taxa specială pentru promovarea turismului este prezentat în anexa la prezentul regulament.Ulterior, aspectele declarate de către operatorii economici vor fi verificate de către inspectorii Direcției economice.

**Art.8.** (1)Taxa va fi inclusă în costul nopţii de cazare, fiind evidenţiată distinct în documentele contabile justificative.

**Destinaţiile taxei speciale**

**Art.9.** Taxa specială se constituie într-un fond cu următoarele destinaţii:

* finanţarea cheltuielilor de participare la târguri, expoziţii de turism la nivel naţional şi internaţional;
* finanţarea acţiunilor şi evenimentelor cultural-artistice care au un impact direct sau indirect la dezvoltarea turismului şi atragerea unui număr mai mare de turişti;
* realizarea activităţilor de promovare marketing în scopul atragerii de turişti sau investiţii în servicii turistice;
* realizarea sau finanţarea serviciilor şi produselor oferite contra cost sau gratuit turiştilor sau agenţilor economici locali din domeniul turismului;

**Instituţii implicate**

**Art.10.** Acţiunile menţionate anterior de realizare şi promovare a serviciilor turistice pentru şi din municipiul Câmpulung Moldovenesc se vor derula prin aparatul de specialitate al Primarului municipiului Câmpulung Moldovenesc.

**Dispoziţii finale**

**Art.11.** Prezentul regulament intră în vigoare de la data de 01 ianuarie 2023.

|  |  |  |  |
| --- | --- | --- | --- |
| Preşedinte de ședință | Secretarul municipiului,Erhan Rodica | Director executiv,Iuliana-Georgeta Florescu |  |